**Transcript of an interview with Michele Raithby, Colleges of Human and Health Sciences, March 2019 about Why she sought HEA Senior Fellowship recognition.**

**Michele –** Michele ydw i. Fy nheitl yw Athro Cyswllt Gwaith Cymdeithasol, ac rydw i’n gweithio ar y rhaglenni Gwaith Cymdeithasol BSc ac MSc cyn-cymhwyso. Dechreuais ar addysg gwaith cymdeithasol amser llawn ar ôl dilyn gyrfa fel gweithiwr cymdeithasol cymwys ynghyd â gwneud pethau eraill hefyd. Astudiais ddoethuriaeth ac yna es i i Brifysgol Nottingham Trent ac roedd hynny 20 mlynedd yn ôl. Felly, treuliais 10 mlynedd ym Mhrifysgol Nottingham Trent, sydd yn un o’r Prifysgolion ar ôl 1992; ac rydw i’n hanner-Cymraes (yn hanner-chwerthin☺) a phan ddaeth cyfle i ddod yn ôl i Abertawe (mewn amgylchedd gweithio gwahanol iawn), cymerais y cyfle hwnnw, felly rydw i wedi bod yn Abertawe am 10 mlynedd eleni.

**Louise -** Rwy’n credu bod gennych gydnabyddiaeth Cymrodoriaeth eisoes trwy ryw fodd arall. Felly, rydych chi wedi ennill cydnabyddiaeth yn ddiweddar fel Uwch Gymrawd, pam wnaethoch chi wneud cais am hynny?

**Michele -** Roedd yn ddilyniant rhesymegol mewn gwirionedd. Roeddwn wedi gwneud fy nhystysgrif ôl-raddedig mewn Addysg Uwch yn Nottingham Trent, ac roeddwn wedi dod â honno gyda mi, ac felly fel rhan o hyn, cyflwynais gais am Gymrodoriaeth o'r Academi Addysg Uwch (HEA). Ac felly, teimlais fy mod wedi ennill llawer mwy o brofiad mewn gwirionedd, a llawer mwy o amser i feddwl a gwneud yn Abertawe ac roedd llawer o gyfleoedd gwahanol ar gael, ac roeddwn yn teimlo bod y Gymrodoriaeth Uwch yn beth gwerthfawr iawn i'w wneud er mwyn fy helpu i barhau i feddwl am fy ymarfer wrth ddysgu ac addysgu a hefyd ei roi yng nghyd-destun ehangach Addysg Uwch, felly dyma oedd y cam rhesymegol nesaf.

**Louise** - Wrth wneud cais am Gymrawd Uwch, Michele, beth rydych chi’n credu yw'r prif feini prawf ar gyfer gwneud cais am Gymrodoriaeth?

**Michele** – Rwy’n credu mai meddwl am yr effaith rydych yn ei chael neu wedi’i chael ar fyfyrwyr a chydweithwyr hefyd. Felly, nid eich profiad chi eich hun a'ch proses o ddysgu parhaus yn unig ydyw, ond hefyd rhaid meddwl yn ehangach na hynny, mae’r agwedd honno o effaith a meddwl yn strategol yn bwysig iawn hefyd. Rydw i eisiau cyfrannu y tu hwnt i’r ystafell ddosbarth. Pan ddechreuais mewn Addysg Uwch ac mewn Addysg Gwaith Cymdeithasol, fy mhrif bryder oedd **pa** ddosbarth yr oeddwn yn mynd i fod yn gweithio gydag ef y diwrnod **hwnnw** a dyna hefyd lle’r oedd fy holl bryderon yn canolbwyntio, a hefyd y cledrau chwyslyd ar nobyn y drws pan es i mewn, a’r ofn cychwynnol hwnnw pan fyddan nhw'n ysgrifennu popeth rydych chi'n ei ddweud ac rydych yn meddwl, 'paid ag ysgrifennu hwnna, dydw i ddim yn gwybod unrhyw beth' ac wedyn rydych yn mynd y tu hwnt i hynny yn amlwg. Mae hefyd yn ymwneud â fy syniadau o ran Dysgu ac Addysgu, a yw wedi datblygu, sut mae’n parhau i ddatblygu er mwyn diwallu anghenion ac anghenion newidiol myfyrwyr heddiw oherwydd rydym yn gweithio gyda grŵp o fyfyrwyr mor amrywiol.

A ble mae fy nysgu a’m haddysgu yn cyd-fynd â syniadau pobl eraill hefyd, dim yn unig yn Abertawe ond yn y sector Addysg Uwch ehangach, gan gynnwys yn rhyngwladol.

**Louise -** Beth gawsoch chi o’r broses o gael y gydnabyddiaeth Cymrodoriaeth Uwch ac alinio eich ymarfer â Fframwaith Safonau Proffesiynol y DU?

**Michele –** Wel, mae wir yn eich ysgogi i feddwl yn y cyd-destun na fyddech o reidrwydd yn meddwl fel arall. I feddwl faint mae’n rhaid i chi dynnu sylw ato, a helpu i atgyfnerthu eich ymarfer ond hefyd edrych tua’r dyfodol hefyd. Oherwydd nid ydych yn gallu dibynnu ar eich profiadau o’r gorffennol a'ch profiadau o'ch addysg eich hun. Mae’n rhaid ichi gadw i symud, ond nid i'r ochr (chwerthin), ceisiwch symud ymlaen gyda'r cais, ar gyfer Cymrodoriaeth (oherwydd rydw i'n gweld ceisiadau pobl eraill ar gyfer Cymrodoriaethau) ond gyda fy nghais am Gymrodoriaeth Uwch, roedd yn fy helpu i geisio dod â darnau o’r jig-so ynghyd i weld profiad o ddysgu ac addysgu, beth oeddwn yn ei gyfrannu, yr hyn roedd angen imi ddysgu, ble aeth pethau yn dda, a ble nad aeth pethau yn dda a beth gallaf ddysgu o hynny.

Ac rydw i'n gweld mai nid diwedd y daith yw hwn, dyma’r pwyntiau dechrau, a phwyntiau ar y ffordd i ddangos cynnydd yn eich swydd. Felly, mae'n eich helpu chi i feddwl am yr hyn rydych yn ei wneud ond pam yr ydych yn ei wneud yn ogystal â sut rydych yn ei wneud. A dyna'r cymorth i’ch helpu chi i fyfyrio ymhellach.

**Louise** –Roeddech yn siarad tipyn bach am ei weld fel taith gyfredol, a datblygiad cyfredol. Hoffwn ofyn, cawsoch gydnabyddiaeth Cymrodoriaeth 10 mlynedd yn ôl, a Chymrawd Uwch erbyn hyn. Rydych yn Gymrawd Uwch eithaf newydd, felly pa fath o bethau rydych chi wedi bod yn eu gwneud er mwyn cadw ar flaen y gad, oherwydd mae’n ddisgwyliad nad ydych yn ennill Cymrodoriaeth, disgwylir i chi barhau i weithio neu weithredu ar yr un lefel yr ydych wedi cael cydnabyddiaeth amdani. Felly, dwedwch wrthyf rai o'r pethau rydych wedi’u gwneud fel Cymrawd Uwch.

**Michele­** - Fel rydych wedi dweud, rydw i’n Gymrawd Uwch newydd ac mewn gwirionedd, mae'r broses o wneud y cais wedi dod â mi i gysylltiad agos â SALT (Academi Dysgu ac Addysgu Abertawe) er enghraifft. Felly rhan o’r effaith honno ar gydweithwyr fu cyflwyno fy hunan i fod yn aseswr ceisiadau pobl eraill, ar lefel Uwch nawr ac ar lefel Cymrodoriaeth cyn hynny.

A gweithio fel mentor yn y gymuned ehangach a gwneud manion eraill, creu fideo ar gyfer y dystysgrif ôl-raddedig a phethau fel hynny, a'r rhaglen addysgu Drws Agored hefyd, rydw i'n ei gweld hi fel cymuned o ddiddordeb, a hefyd yn fy nhîm, tîm uniongyrchol a'r cysylltiadau rhyngbroffesiynol sydd gennym, rydw i'n credu nid creu fy hun fel model sydd ei angen, ond cael y sgwrs honno gyda chydweithwyr eraill efallai sydd ar bwyntiau gwahanol yn eu gyrfaoedd. Rhai gyda llawer mwy o brofiad na fi, a rhai sy'n eithaf newydd i addysgu hefyd.

Felly, rydw i wedi bod yn datblygu cyfleoedd anffurfiol fel, ‘‘wel eisteddwch a gadewch i ni gael sgwrs fach am hyn’’, ond hefyd cyfleoedd mentora ffurfiol yn y tîm ynghyd â’r prosesau arsylwi ar gyfoedion. Hefyd mae’n bwysig cadw ar flaen y gad ynghyd â gwybod am yr ymchwil gyfredol a'r mentrau newydd sy'n digwydd oherwydd un o'r pethau, er enghraifft, rydym eisiau ei wneud yn y tîm yw ailwampio ein cwricwlwm. Felly, mae hynny yn cynnwys llawer o waith meddwl am bethau fel, ‘‘beth yw'r egwyddorion yr ydyn ni eisiau eu gweithredu; beth yw'r gwerthoedd craidd y bydd popeth arall yn deillio ohonynt? Beth yw’r canlyniadau rydym am i’n myfyrwyr eu cael ar ddiwedd ein cyrsiau cymhwyso, pa fath o weithwyr cymdeithasol ydym am iddynt fod?

**Louise** - Beth ydych chi wedi’i ddysgu am Drws Agored?

**Michele** – Ie, mae’r rhaglen addysgu Drws Agored yn cael ei chynnig ar draws y Brifysgol i bobl gofrestru arni os ydyn nhw eisiau arsylwi ar sesiwn ddysgu benodol, felly mae’n nodi pa agweddau ar sesiynau penodol rydych yn eu cynnig sy’n wahaniaethol neu’n egluro dull penodol, ac wedyn mae croeso i bobl ddod i’r sesiynau hyn. Felly, rydw i wedi cael rhai gwirfoddolwr eisoes, gan gynnwys rhywun o ddisgyblaeth hollol wahanol ac rydyn ni’n gweithio gyda niferoedd eithaf bach ac yn cael gwaith tîm bach ac roedden nhw'n gweithio mewn disgyblaeth biowyddoniaeth gydag efallai 100 o fyfyrwyr, felly roedd yn cymharu’r ymagweddau gwahanol y gellid eu cymryd, gan ennyn trafodaeth ehangach ymysg cymuned o ddiddordeb.

**Louise** – Roeddech chi wedi crybwyll tipyn bach am y ffocws ar eich ail-ddilysiad. Sut ydych chi’n meddwl ei fod wedi newid eich meddwl, ar ôl 'cael y gymrodoriaeth' yma, am addysgu dysgwyr?

**Michele** – Bu’n broses lawer hwy imi symud i ffwrdd o feddwl bod fy rôl yn ymwneud â chyflwyno gwybodaeth yn unig, o agor y botel a’i harllwys i gegau pobl – i ganolbwyntio llawer yn fwy ar y myfyrwyr. Mae pethau’n llifo o hynny.

Roedd rhaid dysgu mwy am y broses o ddatblygu’r cwricwlwm hefyd, bu rhai o'r manylion yn bwysig iawn wrth wneud cais ar gyfer y Gymrodoriaeth Uwch, roedd yn cysylltu â’r hyn roeddem yn ei wneud eisoes ond hefyd gwnaeth imi feddwl mwy amdani - mae'n rhaid imi wneud hyn mewn mwy o fanylder. Mae'n symbylu fy niddordeb mwy cyffredinol yn y ffordd y mae addysg bellach yn gweithio ac yn gallu gweithio'n well, felly mae hefyd wedi arwain at fy ymrwymiad mewn paneli ail-ddilysu eraill sydd ar y gweill, felly bydd yn fewnwelediad diddorol...

Gwnaethon ni ein hail-ddilysiad y llynedd. Mae ychydig bach fel potsiwr a chiper o fod ar yr ochr sy’n derbyn. Ond, gan ei weld o’r ddwy ochr. Mewn gwirionedd, dyma’r ffordd rydw i’n credu maen nhw'n gweithio orau. Rydw i wedi’u gweld nhw yn cael eu gwneud yn dda sy’n wych ar gyfer cael sgwrs adeiladol a ffrindiau beirniadol, ac rydw i hefyd wedi’i weld yn cael ei wneud yn wael iawn, lle mae wedi digwydd mewn ffordd eithaf gwrthwynebus, ac roedd pobl yn teimlo'n ofnus iawn am y broses. Rydych yn credu, dydy hynny ddim yn dda ar gyfer y timau dan sylw, ac yn y pen draw, dydy hynny ddim yn dda i greu deilliannau da i fyfyrwyr chwaith.

**Louise** – O ran yr hyn rydych chi'n feddwl am Safonau Proffesiynol y DU fel Fframwaith, mae llawer o ddadleuon am y tair elfen, ond a oes un Maes Gweithgaredd, Gwybodaeth Graidd neu Werthoedd Proffesiynol yn benodol rydych mewn cytgord ag ef?

**Michele** - Rydw i’n meddwl amdanyn nhw fel ‘Beth, Pam a Sut?’

Mae rhai yn ddisgrifiadau am yr hyn rydych chi’n ei wneud ac wedyn yn rhoi mwy o fanylion am sut yr ydych yn ymgymryd â nhw ond rydw i'n credu mai’r pethau mwyaf sylfaenol yw Pam rydych yn eu gwneud nhw? Oherwydd rydw i'n credu bod y ddau arall yn deillio o hyn, felly'r rhai rydw i'n credu yw'r pwynt dechrau imi (a byddwn yn dweud hyn yn ôl pob tebyg oherwydd bod ein rhaglen addysg am waith cymdeithasol), yw’r gwerthoedd, ac rydw i'n hoffi V1 yn arbennig, (beth am ddechrau o'r dechrau!) yr un am barchu dysgwyr unigol a chymunedau dysgu amrywiol. Mae ein myfyrwyr yn gymuned amrywiol; mae ganddyn nhw lawer o ddiddordebau gwahanol sy’n newid erbyn hyn, maen nhw’n talu ein cyflogau i ryw raddau, ac mae ganddyn nhw ddisgwyliadau ohonom ni efallai sy’n wahanol i’n disgwyliadau ni. Gan feddwl am ein profiadau ein hun o addysg. Ac weithiau, dydyn ni ddim yn gwybod beth yw'r gwahaniaethau tan inni ofyn i'r myfyrwyr a chael y sgwrs honno, ac mae rhaid inni fod yn barod i gael ein synnu a’n herio ar hyn a pheidio â bod yn amddiffynnol amdano. Oherwydd yn y diwedd rydyn ni i gyd eisiau, gobeithio, yr un peth.

Rydw i'n hoffi V3 hefyd ynghylch defnyddio ymagweddau sy’n seiliedig ar dystiolaeth a chanlyniadau o ymchwil ac ati. Oherwydd, roedd hynny yn rhywbeth roeddwn yn ei hoffi am Abertawe, roedd mwy o gyfleoedd imi wneud ymchwil. Ond nid ymchwil yw’r profiad ces i o addysg pan oeddwn yn 18 oed, roedd yr Athrawon yn gwneud y gwaith ymchwil ac roedd eu drysau byth ar agor oherwydd doedden nhw byth yn gweld myfyrwyr byth, byth, byth! Roeddech chi’n gweld y ffigyrau diflas hyn yn encilio i lawr y coridor. Yn bendant doeddech chi ddim yn clywed am waith ymchwil yn yr addysgu bryd hynny. Ac rydw i'n credu nawr bod y disgwyliad, sy’n gwbl gywir, os ydych yn gwneud gwaith ymchwil, nid ydyw ar gyfer cyfoedion mewn cyfnodolion astrus, mae angen cyfleu hyn i fyfyrwyr hefyd.

**Louise** – ar gyfer rhywun nad oedd yn siŵr am wneud cais, pa eiriau o gefnogaeth gallwch chi gynnig?

**Michele** – Mae'n werthfawr, mae'n hynod werthfawr, ond byddwch yn cael cefnogaeth ac rydw i’n credu bod strwythur arbennig o gefnogaeth a gwybodaeth ac eglurder am y tasgau y bydd yn rhaid i chi eu cyflawni. Bydd yn eich helpu chi i osod eich gwaith yn y cyd-destun addysgol a damcaniaethol ehangach a dylech ddarllen am bethau fel hyn. Mae’n broses sy’n amlwg yn cael ei gwerthfawrogi gan y Brifysgol. Ond hefyd byddwch yn dysgu llawer gan bobl eraill (darllenwch: dwyn eu syniadau☺) i ryw radd ond mae'n rhan o'r sgwrs. O, ''maen nhw'n ei gwneud yn y ffordd honno', mae hynny’n dda iawn, efallai gallaf roi cynnig ar hynny?' ac efallai y bydd yn gweithio, neu efallai na fydd yn gweithio ichi. Ond rydw i'n credu ei fod yn rhywbeth i fod yn falch ohono, felly byddwn wir yn annog pobl i wneud cais, ymgymryd â'r cais a manteisio ar y sgwrs honno gyda phobl eraill a’r holl gefnogaeth ac adborth y gallwch eu cael.

**Louise -** Felly, unrhyw awgrymiadau penodol am roi hyn at ei gilydd?**-**

**Michele** **- Cymryd y cyfleoedd ar gyfer mentora sydd ar gynnig**. Mae'r cais amdanoch chi ac nid cais am swydd ydyw, nid rhestr o’ch prif gyflawniadau ydyw, mae weithiau’n golygu nodi pan na aeth pethau’n dda a dyna hanfod bod yn fyfyriol, ac mae’n iawn i fod yn onest.

**Nid dros nos y bydd hyn yn digwydd.** Mae’n broses ailadroddol. **Felly, rydw i’n credu mai awgrym da fyddai “Rhowch ddigon o amser i chi’ch hun**”, oherwydd gall y dyddiadau cau ymddangos yn ddigon pell i ffwrdd pan rydych yn dechrau, ac os nad ydych yn talu sylw at rai o’r graddfeydd amser a’r cerrig milltir, yn sydyn, mae'r dyddiad cau wedi cyrraedd ac nid yw’n rhywbeth y gallwch ei lunio dros nos neu gallai beri straen i chi os nad ydych wedi gadael digon o amser i’w gyflawni.

**Meddyliwch am Fframwaith Safonau Proffesiynol y DU (UKPSF) ond defnyddiwch nhw mewn ffordd ystyrlon**, mewn ffordd sy’n ystyrlon i’r darllenydd. Wrth ddweud hynny, nid wyf yn golygu defnyddio ymagwedd wasgaredig fel taflu tân gwyllt mewn i dun o baent, ac maent yn glanio lle bynnag, hefyd peidiwch â rhoi nhw fel rhestr iddyn nhw chwaith. Dylech eu cynnwys nhw yn eich naratif fel ei bod hi’n glir lle maen nhw’n berthnasol a ble rydych chi’n meddwl eu bod yn berthnasol ac yn glir i’r darllenydd.